Document ID: 31990R1841

*****
ΚΑΝΟΝΙΣΜΟΣ (ΕΟΚ) αριθ. 1841/90 ΤΗΣ ΕΠΙΤΡΟΠΗΣ
της 29ης Ιουνίου 1990
για την τροποποίηση του κανονισμού (ΕΟΚ) αριθ. 1569/77 για τον καθορισμό των διαδικασιών και όρων αναλήψεων των σιτηρών από τους οργανισμούς παρεμβάσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1340/90 (2), και ιδίως το άρθρο 7 παράγραφος 6,
Εκτιμώντας:
ότι ο κανονισμός (ΕΟΚ) αριθ. 1569/77 της Επιτροπής της 13ης Ιουλίου 1977 για τον καθορισμό των διαδικασιών και των όρων αναλήψεως των σιτηρών απο τους οργανισμούς παρεμβάσεως (3), όπως τροποποιήθηκε τελευταία από τον κανονισμό (ΕΟΚ) αριθ. 1022/90 (4), προβλέπει ιδίως ότι η πληρωμή των εμπορευμάτων που παραδίδονται στην παρέμβαση γίνεται μεταξύ της εκατοστής δεκάτης και της εκατοστής δεκάτης πέμπτης ημέρας μετά από την ανάληψη·
ότι τα επιτόκια παρουσιάζουν σημαντικές αποκλίσεις μεταξύ των κρατών μελών και ότι με την κατάσταση αυτή μια σχετικά μεγάλη προθεσμία πληρωμής οδηγεί σε διαφορές στηρίξεως της αγοράς των σιτηρών ανάλογα με τα κράτη μέλη· ότι, μεριμνώντας για καλή διαχείριση της αγοράς, πρέπει να μειωθεί η εν λόγω προθεσμία·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 4 παράγραφος 2 του κανονισμού (ΕΟΚ) αριθ. 1569/77 αντικαθίσταται από το ακόλουθο κείμενο:
«4. Η πληρωμή πραγματοποιείται μεταξύ της τριακοστής και της τριακοστής πέμπτης ημέρας μετά από εκείνη της αναλήψεως.».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την περίοδο 1990/91.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Ιουνίου 1990.

Labels: 3